
הצעת חוק עבודת נשים (תיקון – חופשת לידה), התשס"א-2001 


היו"ר דוד טל:

	בוקר טוב. אני מתכבד לפתוח את ישיבת ועדת העבודה, הרווחה והבריאות. על סדר יומנו הצעת חוק עבודת נשים של חבר הכנסת דוד מגן. 

	חבר הכנסת מגן, מדוע אנחנו צריכים לאשר את התיקון הזה, במה הוא טוב, במה הוא לא טוב, מה הבעיות שאדוני רואה בו. 

דוד מגן:

	זה מחיר של חבר כנסת שיש לו עוזר פרלמנטרי צעיר, אב לחמישה ילדים, אשר לפני חצי שנה נולדו לו תאומים. 

היו"ר דוד טל:

	סיפור מהחיים.

דוד מגן:

	בלי עין הרע. ואז אני שואל את רעייתו: נו, אז יש לך חצי שנה חופשת לידה. אז היא אומרת לי: מה פתאום? ואז למדתי שחופשת הלידה לתאומים – עבור הילוד השני זה רק שבועיים ואז שאלתי: ואם זה שלישיה? ושלישיה אומרים לי – יוק. אז אמרתי: אם כך, צריך לחשוב על לידות עתירות ילודים, בלי עין הרע ולהעניק ליולדת חופשה מתאימה כדי שתוכל לטפל בילדים. זה הרעיון שלפי דעתי טמון מאחורי הרעיון של חופשת הלידה. 

	הרעיון שלי היה פשוט: כל ילד מעניק לאמו או להוריו שלושה חודשים. הממשלה התנגדה, ביקשה לצמצם את זה לשבועיים.

היו"ר דוד טל:

	בהסכמה?

דוד מגן:

	הסכמתי, לא בהתלהבות.

היו"ר דוד טל:

	בלית ברירה. 

דוד מגן:

	כן. כדי להגביר את הסיכוי לעשות איזשהו שינוי וההצעה היא להעניק חופשה בת 14 יום על כל ילד נוסף. 

היו"ר דוד טל:

	זאת אומרת, אישה שבכרסה עשרה עוברים - - -


דוד מגן:

	אני מדבר על מה שאני מכיר אישית. מה שאני מכיר זה עד חמישיה.

דלית רנרט:

	 הנוסח שתיאמנו בינינו ושמשרד העבודה בעצם מציג זה שבאמת בעד כל ילד נוסף, החל מהילד השני, יינתנו ליולדת שבועיים נוספים, כאשר מדובר באותה לידה ואנחנו העברנו נוסח בתיאום עם חבר הכנסת דוד מגן. אנחנו לא רואים בזה בעיה. 

היו"ר דוד טל:

	האוצר?

אהוד בן דרור:

	אנחנו מתואמים, אנחנו לא מתנגדים.

היו"ר דוד טל:

	מצוין. ביטוח לאומי? רועי?

רועי קרת:

	כן. אני רק שואל את היועצת המשפטית: זה באמת הנוסח? 

שגית אפיק:

	כן. 

רועי קרת:

	אנחנו ביקשנו לצרף נוסח של תיקון לחוק הביטוח הלאומי, כדי להשלים את התיקון - - -

שגית אפיק:

	כן. יש איזושהי תוספת לתקן את סעיף 151 בהתאמה. 

היו"ר דוד טל:

	אני מסמיך את היועצת המשפטית, שתנסח את זה בתיאום עם המוסד לביטוח לאומי, שינויים כאלה של נוסח כזה או אחר, בלי לשנות את המהות. 

	שאלה טובה: יש גידול בדמי לידה או אין גידול בדמי לידה. 

דליה גורדון:

	רבע מיליון ₪. 


שירלי אברמי:

	לא זאת השאלה. האם מדובר על דמי לידה או רק על חופשת לידה. 


היו"ר דוד טל:

	החוק מדבר על חופשת לידה. השאלה של מנהלת הוועדה היא האם מדובר גם על דמי לידה. 

רועי קרת:

	זה התיקון לחוק הביטוח הלאומי.

היו"ר דוד טל:

	זה התיקון? אז אולי תאמרי לי מה אומר התיקון?

שגית אפיק:

	אני אסביר. ההצעה מתייחסת לתוספת של שבועיים בעד כל ילד החל מהילד השני שנולד באותה לידה - - -

דליה גורדון:

	השני כבר קיים. השני לא בהצעת החוק. 

שגית אפיק:

	נכון. אנחנו מבקשים לתקן את חוק הביטוח הלאומי, סעיף 51, כך שדמי הלידה ישתלמו בעבור השבועיים הנוספים הללו. 

דוד מגן:

	לילד השני עד היום לא שילמו?

שגית אפיק:

	עד היום שילמו לילד השני. עכשיו החל מהילד השלישי גם יתנו.

היו"ר דוד טל:

	עכשיו מהילד השלישי גם יתנו. 

שגית אפיק:

	תיקון של חוק הביטוח הלאומי, סעיף 51.

היו"ר דוד טל:

	יפה מאד. 


שגית אפיק:

	הועבר נוסח.

שירלי אברמי:

	זה לא מה שקיבלנו ממשרד העבודה. 

שגית אפיק:

	לא, לא. משרד העבודה טעה. 

היו"ר דוד טל:

	לכן אמרתי שאני – אבל לא ידעתי שזה שינוי מהותי. 

רועי קרת:

	משרד העבודה תיקן רק את חוק עבודת נשים. צריך לתקן בהתאמה את חוק הביטוח הלאומי.

שגית אפיק:

	בדיוק. 

היו"ר דוד טל:

	אני רוצה לברך את חבר הכנסת דוד מגן, שהוא כיוון לדבר אחד וקיבל גם דבר אחר. 

דוד מגן:

	לא, לא. אני רוצה להגיד שמבחינה משפטית ברור שצריך לציין את זה, אבל המחשבה שלי היתה שוודאי צריך לשלם.

היו"ר דוד טל:

	אוקי. 

זיוית שלמון:

	אני מבקשת לומר משהו. 

היו"ר דוד טל:

	כן, בבקשה. שדולת הנשים, יש פה מישהו משדולת הנשים?

אמיר שנון:

	לא. 


זיוית שלמון:

	אני מנציבות שירות המדינה. אני מבקשת להעיר רק הערה אחת: המצב היום לפי החוק הוא שכאשר האם או היילוד מאושפזים בין שבועיים לארבעה שבועות, החופשה מתארכת בהתאם, מקסימום עד ארבעה שבועות. החוק במפורש מציין, אבל, שהחופשה לא תעלה על שישה עשר שבועות. צריך לתקן את זה או פשוט להוריד את הסעיף הזה 6(ב1)(1), למחוק שזה לא יעלה על שישה עשר שבועות, כי זה יוצר סתירה בין הסעיפים. 

	המצב היום הוא, שיש חופשת לידה בת שנים עשר שבועות. אם האם או היילוד מאושפזים בין שבועיים לארבעה שבועות – כלומר, גם אם מאושפזים יותר, המקסימום שאפשר להאריך את חופשת הלידה הוא בארבעה שבועות. זה המצב היום. עכשיו, נוצרת סתירה כאשר מתארכת החופשה בגלל התיקון הזה. 

דלית רנרט: 

בסדר גמור, רשמתי לי. 

היו"ר דוד טל:

זה בסדר מבחינתכם?

דלית רנרט: 

אנחנו נתקן את זה. 

היו"ר דוד טל:

	רק תסבירי, כדי שאני ארד לסוף דעתך – אישה שילדה ארבעה ילדים ונשארה בבית החולים, נניח, עד חודש ימים, תקבל - - -?

זיוית שלמון:

	היא תקבל עבור כל ילד נוסף שבועיים ועוד עד ארבעה שבועות בגין האשפוז. 

היו"ר דוד טל:

	הבנתי. 

דליה גורדון:

	לא. לא עוד ארבעה שבועות, סליחה. היא מבקשת שזה יהיה ועוד. 

שולמית זלצר:

	יש חפיפה בין שני פרקי האשפוז.

היו"ר דוד טל:

	את לא אומרת שעל כל ילד היא תקבל עוד ארבעה שבועות. את אומרת: ללידה היא תקבל עוד ארבעה שבועות. לגבי מספר הילודים זה לא משנה, אבל יש חפיפה לגבי פרק הזמן. 


דלית רנרט: 

	זה בסדר, אנחנו נתקן את זה. 

היו"ר דוד טל:

	אני מבקש רק מהיועצת המשפטית את תשומת לבך למה שנאמר כאן. הדבר הזה טעון תיקון. 

שגית אפיק:

	כן. 

היו"ר דוד טל:

	תודה רבה.

שגית אפיק:

	עלות תקציבית? 

היו"ר דוד טל:

	עלות תקציבית לאוצר יש? ביטוח לאומי? 

דליה גורדון:

	רבע מיליון. 

היו"ר דוד טל:

	רבע מיליון, זה הכל?

דליה גורדון:

	שלישיות יש – כמה?

היו"ר דוד טל:

	אדוני יושב ראש ועדת חוץ וביטחון, אני רוצה לומר לך שאצלנו כאן בוועדה לא נכנס דרך הדלת הזאת חוק בפחות ממיליארד שקל. אתה שברת לנו את השוק.

דוד מגן:

	טוב, אני לא רוצה להזכיר לך בוועדת המשנה מה אתה מאשר, איזה תקציבים. 

היו"ר דוד טל:

	תודה רבה, רבותי. אנחנו מצביעים בעד הצעת החוק. אנחנו מעבירים אותה לקריאה ראשונה במליאת הכנסת. תודה רבה, אדוני. 


דוד מגן:

	תודה רבה. 

היו"ר דוד טל:

	תודה רבה לכם, אני מודה לכם מאד.

דוד מגן:

	תודה על היעילות, אדוני. תודה לכם. 



הישיבה ננעלה בשעה: 10:10. 



	
	





